Dmitri Medvedev, vicepreședinte al Consiliului de Securitate al Rusiei și aliat al președintelui Vladimir Putin, a vorbit despre crearea unei eventuale „zone sanitare” fie la granița cu Polonia, fie în interiorul acesteia.
Medvedev a scris vineri într-o postare pe Telegram: „Nu este prima dată când președintele Putin spune că, pentru o viață liniștită, țara noastră va trebui să creeze o zonă sanitară, în interiorul căreia regimul neonazist nu va putea lovi ținte de pe teritoriul Rusiei [inclusiv, bineînțeles, toate terenurile care s-au întors la statul nostru]”.
"Dacă acest lucru continuă, zona sanitară garantată va fi undeva la granița cu Polonia. Sau chiar în Polonia", a spus Medvedev.
Rusia a lansat săptămâna trecută un asalt terestru în nord-estul Ucrainei pentru a opri bombardamentele transfrontaliere, dar nu are în prezent planuri de a cuceri orașul Harkov, a declarat vineri, 17 mai, președintele Vladimir Putin, citat de agenția AFP.
„În ceea ce privește ceea ce se întâmplă pe frontul din Harkov, aceasta este vina lor, deoarece au bombardat și continuă să bombardeze cartiere rezidențiale din zonele de frontieră”, a declarat Putin reporterilor ruși, în timpul vizitei pe care o efectuează în China.
„Mor civili acolo. Este evident. Ei trag direct în centrul orașului, în zonele rezidențiale”, a continuat Puțin.
„Și am spus public că, dacă acest lucru continuă, vom fi forțați să creăm o zonă de securitate”, a adăugat el.
Putin a adăugat că toate operațiunile din Ucraina se desfășoară conform planului
Vineri, Ucraina a lovit depozite de combustibil, instalații petroliere și o centrală electrică în sud-vestul Rusiei și în Crimeea, peninsulă ucraineană pe care Moscova a anexat-o ocupă din 2014. Ministerul rus al Apărării a declarat vineri, prin intermediul Telegram, că Moscova a interceptat peste 100 de drone în noaptea de joi spre vineri. Cu o zi înainte, Ucraina a lansat rachete care au lovit un aerodrom din Crimeea. Atacurile cu drone au avut loc după ce forțele ruse au avansat în nord-estul Ucrainei săptămâna trecută.